text: Першамайская школа (раней – Блудзенская) вядзе свае вытокі яшчэ з дарэвалюцыйных часоў. У сувязі з тым, што вёска мела чыгуначную станцыю і дэпо, то на пачатку ХХ стагоддзя тут існавала двухкласнае вучылішча. Пры ім была вучэбная майстэрня, дзе моладзь знаёмілася са слясарнай справай. Адтуль выходзілі слесары, машыністы, памочнікі машыністаў. Да нас дайшлі прозвішчы настаўнікаў Блудзенскага вучылішча, усяго іх было трое. Гэта старшы настаўнік Ф. Супруковіч, настаўнікі А. Шышко і П. Тур.
  З пачаткам Першай сусветнай вайны навучальны працэс спыніўся. Жыхары Блудня ўцякалі ў бежанцы, а сяло было спалена амаль дашчэнту. Засталося ўсяго некалькі хат. І толькі пасля вайны стала нанова адбудоўвацца вёска і адкрылася школа. Адбылося гэта ў 1922–23 гадах. Пад памяшканне абралі ўцалелую, пабудаваную яшчэ да вайны хату (яна, дарэчы, захавалася да сённяшняга дня), званую Карусёвай – па імені гаспадара. Вядомы прозвішчы першых настаўнікаў той школы: Пракаповіч (дырэктар) і Навакоўскі разам з жонкай.
  Трэба сказаць, што навучанне ў школе было бясплатным і нават прымусовым. І бацькі, якія адмаўляліся ад-праўляць дзяцей на вучобу, павінны былі плаціць штрафы.
  Умовы навучання з пачатку адкрыцця ўстановы былі цяжкімі. З-за адсутнасці парт вучні сядзелі на калодачках, а пісалі на падлозе. Але з цягам часу абсталяванне набывалася. Колькасць вучняў таксама павялічвалася, і ўжо тры школьныя пакойчыкі не маглі іх умясціць, ня-гледзячы на тое, што заняткі і так вяліся ў дзве змены. Тады пад школу ў дадатак узялі яшчэ адну хату – Русіну. Але і гэтага аказалася мала. Таму ў 1929 годзе на сродкі дзяржавы пачалося будаўніцтва новай цаглянай хаты, а ўжо ў 1930 годзе ў ёй пачалiся заняткi. Гэта была сямікласная агульнаадукацыйная школа. Працавалі ў ёй шэсць настаўнікаў.
  Пасля верасня 1939 года школу перайменавалі ў Блу-дзенскую няпоўную сярэднюю. У той час тут ужо працавалі дванаццаць настаўнiкаў. У 1941 годзе, у сувязі з пачаткам вайны, школа закрылася. Падчас нямецкай акупацыі будынак быў заняты пад камендатуру. А пад школу немцы адвялi вясковую хату. Навучанне ў ёй вялося на ўкраiнскай мове, бо ў студзені 1942 года Бярозаўскi раён адышоў да Рэйхскамiсарыята Украiны. З настаўнікаў працавалі В.Я. Макарэвiч i С.Ф. Барушка. Жыхары Блудня з неахвотай адпраўлялi дзяцей у тую школу, i праiснавала яна нядоўга.
  У 1944 годзе пасля вызвалення раёна ад немцаў заняткi ў школе аднавiлiся. Першым дырэктарам пасляваеннага часу стаў Рудзiн, затым яго змянiў Н.Ф. Ярмошын, у 1946 го-дзе дырэктарам стаў Н.С. Шпак, працаваў да 1954 года. Затым пасаду дырэктара займаў Е.Ф. Соладаў, з 1959 па 1973 год – В.В. Савельеў. У 1971 годзе Першамайская сярэдняя школа пераехала ў новы трохпавярховы будынак. З 1973 па 1975 год дырэктарам быў А.А. Марчук, з 1975 па 1994 год – С.С. Палейка, з 1994 па 2008 год – М.М. Паўловiч, затым Э.А. Кухарэвiч, А.У. Крагель. З 2013 года школу ўзначальвае І.А. Зялёнка.